Ntando gerat om Vrydag vonke te lewer | Netwerk24
Ntando Mahlangu hoop om Vrydag nóg 'n goue medalje by die Paralimpiese Spele in Tokio te verower. Foto: Gallo Images
'n Stil Donderdag vir Suid-Afrika by die Paralimpiese Spele kan met reg beskryf word as die stilte voor die storm. Vrydag beloof immers om 'n gróót dag te wees, met Ntando Mahlangu wat gaan jag maak op sy tweede goue medalje by dié skouspel in Tokio.
Ses dae nadat hy vriend en vyand met goud in die verspring verras het, sal Mahlangu as die oorweldigende gunsteling in die 200 m vir T61-mans aantree. Anders as in die verspring, toe hy teoreties vaardiger T63-atlete (met eenbeen-amputasie) moes oorkom, is daar dié keer net atlete in sy eie klassifikasie (met 'n dubbelamputasie bo die knie) – en van hulle is die Pretorianer die keur.
Die 19-jarige is die wêreldrekordhouer in dié item. Hoewel hy vroeër vanjaar by die Suid-Afrikaanse kampioenskap 'n tyd van 22.94 opgestel het, is dit nog nie as nuwe wêreldkerf bekragtig nie. Gevolglik staan Mahlangu se vorige persoonlike beste van 23.03 steeds as die wêreldrekord.